title: Deċiżjoni tal-Kunsill 2011/133/PESK tal- 21 ta' Frar 2011 dwar l-iffirmar u l-konklużjoni tal-Ftehim bejn l-Unjoni Ewropea u l-Montenegro li jistabbilixxi qafas għall-parteċipazzjoni tal- Montenegro f'operazzjonijiet tal-Unjoni Ewropea għall-immaniġġar ta' kriżijiet#Ftehim bejn l-Unjoni Ewropea u l-Montenegro li jistabbilixxi qafas għall-parteċipazzjoni tal-Montenegro f'operazzjonijiet tal-Unjoni Ewropea għall-immaniġġar ta' kriżijiet

text:
               2.3.2011

               MT

               Il-Ġurnal Uffiċjali tal-Unjoni Ewropea

               L 57/1

         DEĊIŻJONI TAL-KUNSILL 2011/133/PESK
   tal-21 ta' Frar 2011
   dwar l-iffirmar u l-konklużjoni tal-Ftehim bejn l-Unjoni Ewropea u l-Montenegro li jistabbilixxi qafas għall-parteċipazzjoni tal- Montenegro f'operazzjonijiet tal-Unjoni Ewropea għall-immaniġġar ta' kriżijiet
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, b'mod partikolari l-Artikolu 37 tiegħu, u t-Trattat dwar il-Funzjonament tal-Unjoni Ewropea, b'mod partikolari l-Artikolu 218(5) u (6) tiegħu,
   Wara li kkunsidra l-proposta tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà (“RGħ”),
   Billi:

               (1)

               Il-kondizzjonijiet dwar il-parteċipazzjoni ta' Stati terzi f'operazzjonijiet tal-Unjoni Ewropea għall-immaniġġar ta' kriżijiet għandhom jiġu stabbiliti fi ftehim li jistabbilixxi qafas għal tali parteċipazzjoni possibbli fil-ġejjieni, pjuttost milli dawk il-kondizzjonijiet jiġu definiti abbażi ta' każ b'każ għal kull operazzjoni konċernata.

               (2)

               Wara l-adozzjoni ta' Deċiżjoni tal-Kunsill fis-26 ta' April 2010 li tawtorizza l-ftuħ tan-negozjati, ġie nnegozjat, mir-RGħ, ftehim bejn l-Unjoni Ewropea u l-Montenegro li jistabbilixxi qafas għall-parteċipazzjoni tal-Montenegro f'operazzjonijiet tal-Unjoni Ewropea għall-immaniġġar ta' kriżijiet (“il-Ftehim”).

               (3)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u l-Montenegro li jistabbilixxi qafas għall-parteċipazzjoni tal-Montenegro f'operazzjonijiet tal-Unjoni Ewropea għall-immaniġġar ta' kriżijiet (“il-Ftehim”) huwa b'dan approvat f'isem l-Unjoni Ewropea.
   It-test tal-Ftehim huwa mehmuż ma' din id-Deċiżjoni.
   Artikolu 2
   Il-President tal-Kunsill huwa b'dan awtorizzat li jinnomina l-persuna jew persuni li jkollhom is-setgħa li jiffirmaw il-Ftehim sabiex tintrabat l-Unjoni.
   Artikolu 3
   Il-Ftehim għandu jiġi applikat fuq bażi proviżorja mid-data tal-iffirmar tiegħu, sakemm jitlestew il-proċeduri għall-konklużjoni tiegħu (1).
   Artikolu 4
   Il-President tal-Kunsill, f'isem l-Unjoni, għandu jagtħi n-notifika prevista fl-Artikolu 16(1) tal-Ftehim.
   Artikolu 5
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, il-21 ta’ Frar 2011.

            Għall-Kunsill

            Il-President

         C. ASHTON

      (1)  Id-data tal-iffirmar tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.

      TRADUZZJONI
      FTEHIM
      bejn l-Unjoni Ewropea u l-Montenegro li jistabbilixxi qafas għall-parteċipazzjoni tal-Montenegro f'operazzjonijiet tal-Unjoni Ewropea għall-immaniġġar ta' kriżijiet
      L-UNJONI EWROPEA
      minn naħa waħda, u
      L-MONTENEGRO
      min-naħa l-oħra,
      minn hawn 'il quddiem imsejħa l-“Partijiet”,
      Billi:
      L-Unjoni Ewropea (UE) tista' tiddeċiedi li tieħu azzjoni fil-qasam tal-immaniġġar ta' kriżijiet.
      L-UE ser tiddeċiedi jekk Stati terzi jkunux mistiedna jipparteċipaw f'operazzjonijiet tal-UE għall-immaniġġar ta' kriżi.
      Il-kondizzjonijiet rigward il-parteċipazzjoni tal-Montenegro f'operazzjonijiet tal-UE għall-immaniġġar ta' kriżijiet għandhom jiġu stabbiliti fi Ftehim li jistabbilixxi qafas għal tali parteċipazzjoni fil-ġejjieni, pjuttost milli dawk il-kondizzjonijiet jiġu definiti abbażi ta' każ b'każ għal kull operazzjoni konċernata.
      Tali ftehim għandu jkun mingħajr preġudizzju għall-awtonomija tat-teħid ta' deċiżjonijiet tal-UE, u ma għandux jippreġudika n-natura każ b'każ tad-deċiżjonijiet tal-Montenegro li jipparteċipa f'operazzjonijiet tal-UE għall-immaniġġar ta' kriżijiet.
      Tali ftehim għandu jindirizza biss operazzjonijiet tal-UE għall-immaniġġar ta' kriżijiet fil-futur u għandu jkun mingħajr preġudizzju għal kwalunkwe ftehim eżistenti li jirregola l-parteċipazzjoni tal-Montenegro f'operazzjonijiet tal-UE għall-immaniġġar ta' kriżijiet, li jkunu diġà ġew skjerati,
      FTIEHMU KIF ĠEJ:
      TAQSIMA I

         DISPOŻIZZJONIJIET ĠENERALI

      Artikolu 1
      Deċiżjonijiet relatati mal-parteċipazzjoni
      1.   Wara d-deċiżjoni tal-Unjoni Ewropea (UE) li tistieden lill-Montenegro biex jipparteċipa f'operazzjoni tal-UE għall-immaniġġar ta' kriżijiet, u ladarba l-Montenegro jkun iddeċieda li jipparteċipa, il-Montenegro għandu jipprovdi informazzjoni dwar il-kontribuzzjoni proposta tiegħu lill-UE.
      2.   Il-valutazzjoni mill-UE tal-kontribuzzjoni tal-Montenegro għandha ssir b'konsultazzjoni mal-Montenegro.
      3.   L-UE għandha tipprovdi lill-Montenegro b'indikazzjoni bikrija tal-kontribuzzjoni probabbli ta' dan tal-aħħar għall-ispejjeż komuni tal-operazzjoni mill-aktar fis possibli bil-ħsieb li tgħin lill-Montenegro fil-formulazzjoni tal-offerta tiegħu.
      4.   L-UE għandha tikkomunika r-riżultat ta' dik il-valutazzjoni lill-Montenegro permezz ta' ittra bil-ħsieb li tassigura l-parteċipazzjoni tal-Montenegro skont id-dispożizzjonijiet ta' dan il-Ftehim.
      Artikolu 2
      Qafas
      1.   Il-Montenegro għandu jassoċja ruħu mad-Deċiżjoni tal-Kunsill li biha l-Kunsill tal-Unjoni Ewropea jiddeċiedi li l-UE twettaq l-operazzjoni għall-immaniġġar ta' kriżijiet, u ma' kwalunkwe deċiżjoni oħra li biha l-Kunsill tal-Unjoni Ewropea jiddeċiedi li jestendi l-operazzjoni tal-UE għall-immaniġġar ta' kriżijiet, skont id-dispożizzjonijiet ta' dan il-Ftehim u kwalunkwe arranġament implimentattiv meħtieġ.
      2.   Il-kontribut tal-Montenegro għal operazzjonijiet tal-UE għall-immaniġġar ta' kriżijiet għandu jkun mingħajr preġudizzju għall-awtonomija fit-teħid ta' deċiżjonijiet tal-UE.
      Artikolu 3
      Status ta' persunal u forzi
      1.   L-istatus ta' persunal issekondat għal operazzjoni ċivili tal-UE għall-immaniġġar ta' kriżijiet u/jew tal-forzi kkontribwiti lil operazzjoni militari tal-UE għall-immaniġġar ta' kriżijiet mill-Montenegro għandhom ikunu rregolati mill-ftehim dwar l-istatus tal-missjoni/forzi, jekk konkluż, bejn l-UE u l-Istat jew Stati li fihom titwettaq l-operazzjoni.
      2.   L-istatus tal-persunal ikkontribwit għall-kwartieri ġenerali jew elementi ta' kmand li jinstabu barra l-Istat(i) li fih(om) titwettaq l-operazzjoni tal-UE għall-immaniġġar ta' kriżijiet, għandu jiġi regolat minn arranġamenti bejn il-kwartieri ġenerali u elementi ta' kmand ikkonċernati u l-Montenegro.
      3.   Mingħajr preġudizzju għall-ftehim dwar l-istatus tal-missjoni/forzi msemmi fil-paragrafu 1, il-Montenegro għandu jeżerċita ġurisdizzjoni fuq il-persunal tiegħu li jipparteċipa fl-operazzjoni tal-UE għall-immaniġġar ta' kriżijiet.
      4.   Il-Montenegro għandu jkun responsabbli biex jirrispondi għal kwalunkwe talba konnessa mal-parteċipazzjoni f'operazzjonijiet tal-UE għall-immaniġġar ta' kriżijiet, li tiġi minn jew tikkonċerna kwalunkwe membru tal-persunal tiegħu. Il-Montenegro għandu jkun responsabbli biex iressaq kwalunkwe azzjoni, b'mod partikolari legali jew dixxiplinarji, kontra kwalunkwe membru tal-persunal tiegħu, skont il-liġijiet u r-regolamenti tiegħu. Mudell għal tali dikjarazzjoni huwa anness għal dan il-Ftehim.
      5.   Il-Partijiet jaqblu li jirrinunzjaw għat-talbiet kollha, ħlief għal dawk kuntrattwali, kontra xulxin għal dannu, telf jew distruzzjoni ta' assi li jkunu proprjetà ta'/operati minn Parti jew oħra, jew korriment jew mewt ta' persunal ta' Parti jew oħra, li jirriżultaw mit-twettiq tad-dmirijiet uffiċjali tagħhom b'rabta mal-attivitajiet taħt dan il-Ftehim, ħlief fil-każ ta' negliġenza serja jew imġiba ħażina b'mod volontarju.
      6.   Il-Montenegro jintrabat li jagħmel dikjarazzjoni fir-rigward tar-rinunzja ta' talbiet kontra kwalunkwe Stat parteċipanti f'operazzjoni ta' maniġġar ta' kriżijiet tal-UE li fiha jipparteċipa l-Montenegro, u li jagħmel dan meta jiffirma dan il-Ftehim.
      7.   L-UE tintrabat li tiżgura li l-Istati Membri tagħha jagħmlu dikjarazzjoni fir-rigward tar-rinunzja ta' drittijiet, għal kwalunkwe parteċipazzjoni futura tal-Montenegro f'operazzjoni tal-UE għall-immaniġġar ta' kriżijiet, u li tagħmel dan meta tkun qed tiffirma dan il-Ftehim.
      Artikolu 4
      Informazzjoni kklassifikata
      Il-Ftehim bejn il-Gvern tal-Montenegro u l-UE dwar is-sigurtà tal-informazzjoni kklassifikata, magħmul fi Brussell fit-13 ta' Settembru 2010, għandu japplika fil-kuntest tal-operazzjonijiet tal-UE għall-immaniġġar ta' kriżijiet.
      TAQSIMA II

         DISPOŻIZZJONIJIET DWAR IL-PARTEĊIPAZZJONI F'OPERAZZJONIJIET ĊIVILI GĦALL-IMMANIĠĠAR TA' KRIŻIJIET

      Artikolu 5
      Persunal issekondat lil operazzjoni ċivili tal-UE għall-immaniġġar ta' kriżijiet
      1.   Il-Montenegro għandu jiżgura li l-persunal tiegħu issekondat lill-operazzjoni ċivili tal-UE għall-immaniġġar ta' kriżijiet jidħol għall-missjoni tiegħu b'mod konformi ma':

                  (a)

                  id-Deċiżjoni tal-Kunsill u emendi sussegwenti kif imsemmija fl-Artikolu 2(1),

                  (b)

                  il-Pjan tal-Operazzjoni,

                  (c)

                  il-miżuri implementattivi.

            2.   Il-Montenegro għandu jinforma fi żmien debitu lill-Kap tal-Missjoni tal-operazzjoni ċivili tal-UE għall-immaniġġar ta' kriżijiet (minn hawn 'il quddiem il-“Kap tal-Missjoni”) u lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (minn hawn 'il quddiem ir-“RGħ”) bi kwalunkwe bidla fil-kontribut tiegħu lill-operazzjoni ċivili tal-UE għall-immaniġġar ta' kriżijiet.
      3.   Persunal issekondat lill-operazzjonijiet ċivili tal-UE għall-immaniġġar ta' kriżijiet għandu jagħmel eżami mediku, vaċċinazzjoni u għandu jkun ċertifikat b'mod mediku li hu b'saħħtu għax-xogħol minn awtoritá kompetenti mill-Montenegro. Il-persunal issekondat lill-operazzjoni ċivili tal-UE għall-immaniġġar ta' kriżi għandu jipproduċi kopja ta' dik iċ-ċertifikazzjoni.
      Artikolu 6
      Linja ta' kmand
      1.   Persunal issekondat mill-Montenegro għandu jwettaq id-doveri tiegħu u jġib ruħu bl-interessi tal-operazzjonijiet ċivili tal-UE għall-immaniġġar ta' kriżijiet biss f'moħħu.
      2.   Il-persunal kollu għandu jibqa' taħt il-kmand sħiħ tal-awtoritajiet nazzjonali tiegħu.
      3.   L-awtoritajiet nazzjonali għandhom jittrasferixxu l-kontroll operattiv lill-UE.
      4.   Il-Kap tal-Missjoni għandu jieħu r-responsabbiltà u jeżerċita kmand u kontroll tal-operazzjoni ċivili tal-UE għall-immaniġġar ta' kriżijiet fuq il-post.
      5.   Il-Kap tal-Missjoni għandu jmexxi l-operazzjoni ċivili tal-UE għall-immaniġġar ta' kriżijiet u jieħu f'idejh l-amministrazzjoni tagħha ta' kuljum.
      6.   Il-Montenegro għandu jkollu l-istess drittijiet u obbligi f'termini ta' amministrazzjoni ta' kuljum tal-operazzjoni bħall-Istati Membri tal-UE li jkunu qed jipparteċipaw fl-operazzjoni, skont l-istrumenti legali msemmija fl-Artikolu 2(1).
      7.   Il-Kap tal-Missjoni għandu jkun responsabbli għall-kontroll dixxiplinari tal-persunal tal-operazzjonijiet ċivili tal-UE għall-immaniġġar ta' kriżijiet. Meta jkun meħtieġ, għandha tittieħed azzjoni dixxiplinarja mill-awtoritá nazzjonali konċernata.
      8.   Għandu jinħatar Punt ta' Kuntatt tal-Kontinġent Nazzjonali (NPC) mill-Montenegro biex jirrappreżenta l-kontinġent nazzjonali tiegħu fl-operazzjoni. L-NPC għandu jirrapporta lill-Kap tal-Missjoni dwar kwistjonijiet nazzjonali u għandu jkun responsabbli għad-dixxiplina ta' kuljum tal-kontinġent.
      9.   Id-deċiżjoni li tintemm l-operazzjoni għandha tittieħed mill-UE, wara konsultazzjoni mal-Montenegro jekk huwa jkun għadu qed jikkontribwixxi lill-operazzjoni ċivili tal-UE għall-immaniġġar ta' kriżijiet fid-data tat-terminazzjoni tal-operazzjoni.
      Artikolu 7
      Aspetti finanzjarji
      1.   Mingħajr preġudizzju għall-Artikolu 8, il-Montenegro għandu jassumi l-ispejjeż kollha assoċjati mal-parteċipazzjoni tiegħu fl-operazzjoni minbarra l-ispejjeż kurrenti, kif stabbilit fil-baġit operattiv tal-operazzjoni.
      2.   F'każ ta' mewt, korriment, telf jew ħsara lil persuni fiżiċi jew ġuridiċi mill-Istat(i) li fih(om) titwettaq l-operazzjoni, il-Montenegro għandu, meta r-responsabbiltá tiegħu tkun ġiet stabbilita, iħallas kumpens skont il-kondizzjonijiet previsti fil-ftehim applikabbli dwar l-status tal-missjoni, kif imsemmi fl-Artikolu 3(1).
      Artikolu 8
      Kontribuzzjoni għall-baġit operattiv
      1.   Il-Montenegro għandu jikkontribwixxi għall-finanzjament tal-baġit operattiv ta' operazzjoni ċivili tal-UE għall-immaniġġar ta' kriżijiet.
      2.   Il-kontribuzzjoni finanzjarja tal-Montenegro lill-baġit operattiv għandha tiġi kkalkolata abbażi tal-formoli li ġejjin, skont liema tipproduċi l-inqas ammont:

                  (a)

                  is-sehem tal-ammont ta' referenza li jkun proporzjonali għall-proporzjon tad-dħul nazzjonali gross (minn hawn 'il quddiem “DNG”) tal-Montenegro fit-total tad-DNG tal-Istati kollha li jkunu qegħdin jikkontribwixxu għall-baġit operattiv tal-operazzjoni; jew

                  (b)

                  is-sehem tal-ammont ta' referenza għall-baġit operattiv li jkun proporzjonali għall-proporzjon tan-numru tal-persunal tal-Montenegro parteċipanti fl-operazzjoni għan-numru totali ta' persunal tal-Istati kollha parteċipanti fl-operazzjoni.

            3.   Minkejja l-paragrafi 1 u 2, il-Montenegro ma għandu jagħmel l-ebda kontribuzzjoni għall-finanzjament ta' għotjiet per diem mħallsa lill-persunal tal-Istati Membri tal-UE.
      4.   Minkejja l-paragrafu 1, l-UE għandha, fil-prinċipju, teżenta lill-Montenegro minn kontribuzzjonijiet finanzjarji għal operazzjoni ċivili partikolari tal-UE għall-immaniġġar ta' kriżijiet meta:

                  (a)

                  l-UE tiddeċiedi li l-Montenegro jipprovdi kontribuzzjoni sinifikanti li hija essenzjali għal din l-operazzjoni; jew

                  (b)

                  Il-Montenegro għandu DNG per capita li ma jeċċedix lil dak ta' kwalunkwe Stat Membru tal-UE.

            5.   Għandu jiġi ffirmat arranġament dwar il-ħlas tal-kontribuzzjonijiet tal-Montenegro għall-baġit operattiv ta' operazzjoni ċivili tal-UE għall-immaniġġar ta' kriżijiet, bejn il-Kap tal-Missjoni u s-servizzi amministrattivi rilevanti tal-Montenegro. Dak l-arranġament għandu, inter alia, jinkludi d-dispożizzjonijiet li ġejjin:

                  (a)

                  l-ammont ikkonċernat,

                  (b)

                  l-arranġamenti għall-ħlas tal-kontribut finanzjarju,

                  (c)

                  il-proċedura tal-verifika tal-kontijiet.

            TAQSIMA III

         DISPOŻIZZJONIJIET DWAR IL-PARTEĊIPAZZJONI F'OPERAZZJONIJIET MILITARI GĦALL-IMMANIĠĠAR TA' KRIŻIJIET

      Artikolu 9
      Parteċipazzjoni f' operazzjoni militari tal-UE għall-immaniġġar ta' kriżijiet
      1.   Il-Montenegro għandu jiżgura li l-forzi tiegħu u l-persunal parteċipanti f' operazzjoni militari tal-UE għall-immmaniġġar ta' kriżijiet jidħlu għall-missjoni tagħhom b'mod konformi ma':

                  (a)

                  id-Deċiżjoni tal-Kunsill u emendi sussegwenti kif imsemmija fl-Artikolu 2(1),

                  (b)

                  il-Pjan ta' Operazzjoni,

                  (c)

                  il-miżuri implementattivi.

            2.   Persunal issekondat mill-Montenegro għandu jwettaq id-doveri tiegħu u jġib ruħu billi jżomm f'moħħu biss l-interessi tal-operazzjoni militari tal-UE għall-immaniġġar ta' kriżijiet.
      3.   Il-Montenegro għandu jinforma lill-Kmandant tal-Operazzjoni tal-UE fi żmien xieraq bi kwalunkwe bidla fil-parteċipazzjoni tiegħu fl-operazzjoni.
      Artikolu 10
      Linja ta' kmand
      1.   Il-forzi u l-persunal kollha parteċipanti fl-operazzjoni militari tal-UE għall-immaniġġar ta' kriżijiet għandhom jibqgħu taħt il-kmand sħiħ tal-awtoritajiet nazzjonali tagħhom.
      2.   L-awtoritajiet nazzjonali għandhom jittrasferixxu l-kmand Operattiv u Tattiku u/jew il-kontroll tal-forzi u tal-persunal tagħhom lill-Kmandant tal-Operazzjoni tal-UE, li huwa intitolat li jiddelega l-awtorità tiegħu.
      3.   Il-Montenegro għandu jkollu l-istess drittijiet u obbligi f'termini ta' tmexxija ta' kuljum tal-operazzjoni bħal Stati Membri parteċipanti tal-UE.
      4.   Il-Kmandant tal-Operazzjoni tal-UE jista', wara konsultazzjonijiet mal-Montenegro, fi kwalunkwe ħin jitlob l-irtirar tal-kontribut tal-Montenegro.
      5.   Għandu jinħatar Rappreżentant Militari Superjuri (“SMR”) mill-Montenegro biex jirrappreżenta l-kontinġent nazzjonali tiegħu fl-operazzjoni militari tal-UE għall-immaniġġar ta' kriżijiet. L-SMR għandu jikkonsulta mal-Kmandant tal-Forza tal-UE dwar il-materji kollha li jolqtu l-operazzjoni u għandu jkun responsabbli għad-dixxiplina ta' kuljum tal-kontinġent tal-Montenegro.
      Artikolu 11
      Aspetti finanzjarji
      1.   Mingħajr preġudizzju għall-Artikolu 12, il-Montenegro għandu jassumi l-ispejjeż kollha assoċjati mal-parteċipazzjoni tiegħu fl-operazzjoni sakemm l-ispejjeż ma jkunux suġġetti għal finanzjament komuni kif previst fl-istrumenti legali msemmija fl-Artikolu 2(1), kif ukoll fid-Deċiżjoni tal-Kunsill 2008/975/PESK tat-18 ta' Diċembru 2008 li tistabbilixxi mekkaniżmu sabiex jiġi amministrat il-finanzjament tal-ispejjeż komuni tal-operazzjonijiet tal-Unjoni Ewropea li jkollhom implikazzjonijiet militari jew ta' difiża (Athena) (1).
      2.   F'każ ta' mewt, korriment, telf jew dannu lil persuni fiżiċi jew ġuridiċi mill-Istat(i) li fih(om) titwettaq l-operazzjoni, il-Montenegro għandu, meta r-responsabbiltá tiegħu tkun ġiet stabbilita, iħallas kumpens skont il-kondizzjonijiet previsti fil-ftehim applikabbli dwar l-istatus tal-forzi, imsemmi fl-Artikolu 3(1).
      Artikolu 12
      Kontribut għall-ispejjeż komuni
      1.   Il-Montenegro għandu jikkontribwixxi għall-finanzjament tal-ispejjeż komuni ta' operazzjoni militari tal-UE għall-immaniġġar ta' kriżijiet.
      2.   Il-kontribuzzjoni finanzjarja tal-Montenegro għall-baġit operattiv għandha tiġi kkalkolata abbażi taż-żewġ formoli li ġejjin, skont liema tipproduċi l-inqas ammont:

                  (a)

                  is-sehem tal-ispejjeż komuni li jikkorrispondi proporzjonalment għall-proporzjon tad- DNG tal-Montenegro fit-total tad-DNG tal-Istati kollha li jkunu qegħdin jikkontribwixxu għall-ispejjeż komuni tal-operazzjoni; jew

                  (b)

                  is-sehem tal-ispejjeż komuni li jikkorrispondi proporzjonalment għall-proporzjon tan-numru tal-persunal mill-Montenegro parteċipanti fl-operazzjoni għan-numru totali ta' persunal tal-Istati kollha parteċipanti fl-operazzjoni.

            Fejn tintuża l-formula taħt il-punt (b) tal-ewwel subparagrafu u l-Montenegro jikkontribwixxi biss persunal għall-Operazzjoni jew għall-Kwartieri Ġenerali tal-Forza, il-proporzjon użat għandu jkun dak tal-persunal tiegħu għal dak tan-numru totali tal-persunal rispettiv tal-kwartieri ġenerali. F'każijiet oħra, il-proporzjon għandu jkun dak tal-persunal kollu kontribwit mill-Montenegro għal dak tal-persunal totali tal-operazzjoni.
      3.   Minkejja l-paragrafu 1, l-UE għandha, fil-prinċipju, teżenta lill-Montenegro minn kontribuzzjonijiet finanzjarji għall-ispejjeż komuni ta' operazzjoni militari partikolari tal-UE għall-immaniġġar ta' kriżijiet meta:

                  (a)

                  l-UE tiddeċiedi li l-Montenegro jipprovdi kontribut sinifikanti għall-assi u/jew għall-kapaċitajiet li jkunu essenzjali għall-operazzjoni; jew

                  (b)

                  il-Montenegro għandu DNG per capita li ma jaqbiżx dak ta' kwalunkwe Stat Membru tal-UE.

            Għandu jiġi konkluż arranġament mal-Amministratur previst fid-Deċiżjoni 2008/975/PESK u l-awtoritajiet amministrattivi kompetenti fil-Montenegro. Dak l-arranġament għandu jinkludi, inter alia, dispożizzjonijiet dwar:

                  (a)

                  l-ammont ikkonċernat,

                  (b)

                  l-arranġamenti għall-ħlas tal-kontribut finanzjarju,

                  (c)

                  il-proċedura tal-verifika tal-kontijiet.

            TAQSIMA IV

         DISPOŻIZZJONIJIET FINALI

      Artikolu 13
      Arranġamenti biex jiġi implimentat il-Ftehim
      Mingħajr preġudizzju għall-Artikoli 8(5) u 12(4), kwalunkwe arranġament tekniku u amministrattiv meħtieġ għall-implementazzjoni ta' dan il-Ftehim għandu jiġi konkluż bejn ir-RGħ u l-awtoritajiet kompetenti tal-Montenegro.
      Artikolu 14
      Nonkonformità
      Jekk waħda mill-Partijiet tonqos milli tikkonforma mal-obbligi tagħha skont dan il-Ftehim, il-Parti l-oħra għandu jkollha d-dritt li ttemm dan il-Ftehim billi tibgħat avviż bil-miktub minn xahar qabel.
      Artikolu 15
      Riżoluzzjoni ta' disputi
      Id-disputi li jikkonċernaw l-interpretazzjoni jew l-applikazzjoni ta' dan il-Ftehim għandhom jiġu riżolti b'mezzi diplomatiċi bejn il-Partijiet.
      Artikolu 16
      Dħul fis-seħħ
      1.   Dan il-Ftehim għandu jidħol fis-seħħ fl-ewwel jum tal-ewwel xahar wara li l-Partijiet ikunu nnotifikaw lil xulxin bit-twettiq tal-proċeduri legali interni meħtieġa għad-dħul fis-seħħ tiegħu.
      2.   Dan il-Ftehim għandu jiġi applikat b'mod proviżorju mid-data tal-firma.
      3.   Dan il-Ftehim għandu jkun suġġett għal reviżjoni regolari.
      4.   Dan il-Ftehim jista' jiġi emendat abbażi ta' ftehim reċiproku bil-miktub bejn il-Partijiet.
      5.   Dan il-Ftehim jista' jiġi ddenunzjat minn kwalunkwe Parti b'notifika bil-miktub ta' denunzja mogħtija lill-Parti l-oħra. Tali denunzja għandha jkollha effett sitt xhur wara li l-Parti l-oħra tirċievi n-notifika.

         Magħmul fi Brussell fit-tnejn u għoxrin jum ta' Frar tas-sena elfejn u ħdax, duplikatament, kull kopja bl-Ingliż.

               Għall-Unjoni Ewropea

               Għall-Montenegro

         (1)  ĠU L 345, 23.12.2008, p. 96.

         TEST GĦAL DIKJARAZZJONIJIET

            TEST GĦALL-ISTATI MEMBRI TAL-UE:

         “L-Istati Membri tal-UE li japplikaw Deċiżjoni tal-Kunsill tal-UE dwar operazzjoni tal-UE għall-immaniġġar ta' kriżijiet li jipparteċipa fiha l-Montenegro, għandhom jippruvaw, safejn is-sistemi legali interni tagħhom jippermettu, jirrinunzjaw safejn possibbli talbiet kontra l-Montenegro għal korriment, mewt ta' persunal, jew dannu lil, jew telf ta', kwalunkwe assi li huma proprjetà tagħhom u użati mill-operazzjoni tal-UE għall-immaniġġar ta' kriżijiet jekk tali korriment, mewt, dannu jew telf:

                     —

                     kienu kkawżati minn persunal mill-Montenegro fit-twettiq tad-doveri tiegħu f'konnessjoni ma' operazzjoni tal-UE għall-immaniġġar ta' kriżijiet, ħlief f'każ ta' negliġenza serja jew ta' kondotta skorretta volontarja; jew

                     —

                     seħħew bl-użu ta' kwalunkwe assi fil-proprjetà tal-Montenegro, sakemm l-assi ġew użati b'konnessjoni mal-operazzjoni u ħlief fil-każ ta' negliġenza serja jew imġiba ħażina volontarja tal-persunal tal-operazzjoni tal-UE għall-immaniġġar ta' kriżijiet mill-Montenegro li kien qed juża dawk l-assi.”

            TEST GĦALL-MONTENEGRO:

         “Il-Montenegro waqt li japplika Deċiżjoni tal-Kunsill tal-UE dwar operazzjoni tal-UE għall-immaniġġar ta' kriżijiet jagħmel dak li jista', sa fejn is-sistema legali interna tiegħu hekk tippermetti, sabiex jirrinunzja, sa fejn ikun possibbli, għal talbiet kontra kwalunkwe Stat ieħor li jipparteċipa fl-operazzjoni tal-UE għall-immaniġġar ta' kriżijiet għal korriment, mewt ta' persunal tiegħu, jew dannu lil, jew telf ta', kwalunkwe assi li jkunu proprjetà tiegħu u użati mill-operazzjoni tal-UE għall-immaniġġar ta' kriżijiet jekk tali korriment, mewt, dannu jew telf:

                     —

                     kienu kkawżati minn persunal fl-eżekuzzjoni tad-doveri tagħhom b'konnessjoni ma' operazzjoni tal-UE għall-immaniġġar ta' kriżijiet, ħlief f'każ ta' negliġenza serja jew imġiba ħażina volontarja; jew

                     —

                     irriżultaw mill-użu ta' kwalunkwe assi ta' Stati parteċipanti fl-operazzjoni tal-UE għall-immaniġġar ta' kriżijiet, sakemm l-assi jkunu ntużaw b'konnessjoni mal-operazzjoni u ħlief f'każ ta' negliġenza serja jew imġiba ħażina volontarja ta' persunal tal-operazzjoni tal-UE għall-immaniġġar ta' kriżijiet li jkun qed juża dawk l-assi.”


title: 2011/582/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/167

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009
   (2011/582/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009, flimkien mat-tweġibiet taċ-Ċentru (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

               —

               wara li kkunsidra r-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (3), u b'mod partikolari l-Artikolu 15 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0120/2011),

               1.

               Jagħti l-kwittanza lid-Direttur taċ-Ċentru Ewropew għall-Monitoraġġ tad-Drogi u d-Dipendenza fuq id-Drogi għall-implimentazzjoni tal-baġit taċ-Ċentru għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t'hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-direttur taċ-Ċentru Ewropew għall-Monitoraġġ tad-Droga u d-Dipendenza fuq id-Droga, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f'Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 162.

      (2)  ĠU L 248, 16.9.2002, p. 1.

      (3)  ĠU L 376, 27.12.2006, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali definittivi taċ-Ċentru Ewropew għall-Monitoraġġ tad-Droga u d-Dipendenza fuq id-Droga għas-sena finanzjarja 2009, flimkien mat-tweġibiet taċ-Ċentru (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

                  —

                  wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

                  —

                  wara li kkunsidra r-Regolament (KE) Nru 1920/2006 tal-Parlament Ewropew u tal-Kunsill tat-12 ta’ Diċembru 2006 dwar iċ-Ċentru Ewropew għall-Monitoraġġ tad-Droga u d-Dipendenza fuq id-Droga (3), u b'mod partikolari l-Artikolu 15 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0120/2011),

                  A.

                  billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li t-transazzjonijiet sottostanti huma legali u regolari,

                  B.

                  billi fil-5 ta’ Mejju 2010 il-Parlament ta l-kwittanza lid-Direttur taċ-Ċentru Ewropew għall-Monitoraġġ tad-Droga u d-Dipendenza fuq id-Droga għall-implimentazzjoni tal-baġit taċ-Ċentru għas-sena finanzjarja 2008 (5), u fir-riżoluzzjoni tiegħu li takkumpanja d-deċiżjoni ta’ kwittanza, inter alia:

                              —

                              saħaq fuq kemm hu importanti li ċ-Ċentru jistabbilixxi l-objettivi SMART u l-indikaturi RACER fl-ipprogrammar tiegħu, bil-ħsieb li jivvaluta jevalwa l-prestazzjoni tiegħu,

                              —

                              innota li l-kontijiet taċ-Ċentru għas-sena finanzjarja 2008 juru dħul mill-interessi ta’ EUR 107 591,31,

                              —

                              feraħ liċ-Ċentru għall-kooperazzjoni tiegħu mill-qrib mal-Aġenzija Ewropea għas-Sigurtà Marittima, li wkoll għandha s-sede tagħha f'Lisbona, bil-għan li jaqsmu l-binjiet bejniethom u jagħmlu użu konġunt tal-infrastrutturi u s-servizzi, u nnota li ċ-ċaqliq għal ġol-bini tiegħu proprju kien skedat għat-tielet kwart tal-2009,

                  C.

                  billi l-baġit taċ-Ċentru għas-sena 2009 kien ta’ EUR 14 720 000, li huwa tnaqqis ta’ 2,25 % fuq is-sena finanzjarja 2008,

                  1.

                  Jinnota bi pjaċir li l-Qorti tal-Awdituri rnexxielha tikseb assigurazzjonijiet raġonevoli li l-kontijiet annwali taċ-Ċentru għas-sena finanzjarja 2009 huma affidabbli fl-aspetti konkreti kollha u li t-transazzjonijiet sottostanti, meta meqjusa globalment, huma legali u regolari;

         Prestazzjoni

                  2.

                  Jilqa’ l-inizjattiva taċ-Ċentru li jmexxi netwerk kompjuterizzat għall-ġbir u l-iskambju tal-informazzjoni msejjaħ “Netwerk Ewropew ta’ Informazzjoni dwar id-Droga u d-Dipendenza fuq id-Droga”; jinnota li dan in-netwerk jgħaqqad in-netwerks nazzjonali ta’ informazzjoni dwar id-droga, ċentri speċjalisti fl-Istati Membri u s-sistemi ta’ informazzjoni ta’ organizzazzjonijiet internazzjonali li jaħdmu maċ-Ċentru;

                  3.

                  Jinnota li ċ-Ċentru ħatar membru tal-persunal extra fuq bażi full-time biex itejjeb is-sistema ta’ ppjanar u monitoraġġ tiegħu u biex jiżviluppa indikaturi adattati;

                  4.

                  Jistieden liċ-Ċentru jqis jagħmilx diagramma ta’ Gantt parti mill-ipprogrammar għal kull waħda mill-attivitajiet operattivi tiegħu, bil-ħsieb li jiġi indikat f'sura konċiża l-ammont ta’ żmien li jkun ħa kull membru tal-persunal fuq proġett u jiġi mħeġġeġ approċċ favur il-kisba ta'riżultati;

                  5.

                  Jifraħ liċ-Ċentru talli spjega, f'tabella mehmuża mar-rapport tal-2009 tal-Qorti tal-Awdituri, paragun tal-operazzjonijiet li twettqu matul l-2009 u l-2008 bil-għan li l-awtorità ta’ kwittanza tkun tista' tivvaluta l-prestazzjoni tiegħu b'mod aktar effikaċi minn sena għall-oħra; jinnota li ċ-Ċentru żied il-għadd ta’ dokumenti tematiċi tiegħu u l-għadd ta’ dokumenti tiegħu ta’ informazzjoni dwar il-politika;

                  6.

                  Jinnota li l-kwittanza għall-implimentazzjoni tal-baġit għaċ-Ċentru għandha tiġi bbażata wkoll fuq il-prestazzjoni tiegħu matul is-sena;

         Approprjazzjonijiet ittrasferiti

                  7.

                  Jistieden liċ-Ċentru jistabbilixxi istruzzjonijiet u proċeduri xierqa għall-analiżi ta’ trasferimenti potenzjali sabiex il-volum ta’ approprjazzjonijiet ittrasferiti jitnaqqas għall-ammont minimu neċessarju biex ikopru l-ammonti li għadhom dovutiskont l-impenji tas-sena; jikkunsidra li huwa importanti ukoll li ċ-Ċentru jtejjeb l-ipprogrammar u l-monitoraġġ tal-attivitajiet bil-għan li jitnaqqsu t-trasferimenti; jinnota, fil-fatt, li l-Qorti tal-Awdituri rrapportat EUR 339 000 fi trasferimenti fl-approprjazzjonijiet taċ-Ċentru għall-2009 għat-Titolu II - Nefqa amministrattiva (26 %), li EUR 250 000 minnhom kienu jikkorrispondu għal impenji bla ebda ħlasijiet, l-iktar għal attivitajiet relatati mal-2010;

         L-immaniġġjar tal-flus kontanti

                  8.

                  Jilqa’ l-fatt li ċ-Ċentru kompla jtejjeb aktar il-previżjoni annwali tal-ħtiġijiet tiegħu ta’ flus kontanti; jinnota li din il-previżjoni kostantement qed tiġi aġġornata u ppreżentata bħala evidenza dokumentarja lis-servizzi relevanti tal-Kummissjoni biex tiġġustifika t-talba ta’ kull tliet xhur taċ-Ċentru għall-ħlas parzjali li jkun imiss tas-sussidju annwali tiegħu allokat mill-Unjoni;

                  9.

                  Jitlob għal kjarifika tar-regoli applikabbli fir-rigward ta’ dħul assenjat intern fid-dawl tal-mistoqsijiet li tqajmu wara r-rifużjoni ta’ parti mill-bilanċ pożittiv akkumulat taċ-Ċentru ta’ Traduzzjoni liċ-Ċentru; jinnota t-tweġiba taċ-Ċentru li tindika li għadd ta’ aġenziji qed iħabbtu wiċċhom mal-istess problema; jissuġġerixxi li fil-ġejjieni għandu jiġi adottat approċċ komuni ħalli permezz tiegħu jiġu ttrattati problemi orizzontali ta’ dan it-tip;

         Riżorsi umani

                  10.

                  Jistieden liċ-Ċentru biex ikompli jiżgura implimentazzjoni konsistenti tal-proċedura approvata tal-evalwazzjoni tal-persunal permezz ta’ informazzjoni u gwida adegwati lill-uffiċjali responsabbli għar-rappurtar u lill-impjegati;

         Verifika interna

                  11.

                  Jilqa’ l-inizjattiva taċ-Ċentru li jipprovdi lill-awtorità ta’ kwittanza r-Rapport Annwali tal-Awditjar Intern dwar iċ-Ċentru mħejji mis-Servizz tal-Awditjar Intern (IAS); iqis li din hija indikazzjoni ta’ transparenza u eżempju tal-aħjar prattika li għandha tiġi segwita mill-Aġenziji l-oħra kollha;

                  12.

                  Jirrikonoxxi l-fatt li fl-2009 l-IAS wettaq verifika fuq il-ġestjoni tal-għotjiet biex jipprovdi lid-Direttur taċ-Ċentru assigurazzjoni raġonevoli fir-rigward tal-adegwatezza u l-effikaċja tas-sistema ta’ kontroll interna applikabbli għall-ġestjoni tal-għotjiet fiċ-Ċentru; jinnota f'dan ir-rigward li l-IAS sab nuqqasijiet fil-konformità taċ-Ċentru mal-linji gwida attwali tal-Kummissjoni għall-ftehimiet tal-għotjiet, fl-implimentazzjoni tal-ftehim tal-għotjiet taċ-Ċentru u fir-rappurtar tiegħu dwarl-għotiet; jilqa’, madankollu, ir-riżultati pożittivi taċ-Ċentru u l-isforzi tiegħu li għadhom għaddejjin biex jistabbilixxi u jżomm ġestjoni ta’ kwalità tal-proċeduri tal-għotjiet, bil-għan li tiġi żgurata kwalità għolja kemm tal-azzjonijiet li ngħataw fondi kif ukoll tal-eżekuzzjoni amministrattiva u finanzjarja tal-għotjiet;

                  13.

                  Jistieden liċ-Ċentru biex jinforma lill-awtorità ta’ kwittanza bil-progress li sar fir-rigward tal-ġestjoni tar-riskju u, b'mod partikolari, fir-rigward tal-analiżi annwali tar-riskju tiegħu;

                  14.

                  Jirrikonoxxi l-fatt li 9 mid-19-il rakkomandazzjoni tal-IAS miftuħa fil-31 ta’ Diċembru 2009 huma meqjusa “importanti ħafna” u jikkonċernaw prinċipalment: l-adattament tal-ftehim ta’ għotjiet taċ-Ċentru, il-kontroll tal-kwalità tal-post il-ġdid, il-prekawzjonijiet kontra d-dannu mill-għargħar, il-Pjan ta’ Kontinwità tan-Negozju u l-investiment fit-tagħmir; iħeġġeġ, għaldaqstant, liċ-Ċentru jimplimenta bla dewmien dawn id-9 rakkomandazzjonijiet “importanti ħafna” u jinforma lill-awtorità ta’ kwittanza bil-progress li sar;

                  15.

                  Jirreferi, fir-rigward tal-osservazzjonijiet oħra li jakkumpanjaw id-Deċiżjoni dwar il-kwittanza, li huma ta’ natura orizzontali, għar-riżoluzzjoni tiegħu tal-10 ta’ Mejju 2011 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 338, 14.12.2010, p. 162.

         (2)  ĠU L 248, 16.9.2002, p. 1.

         (3)  ĠU L 376, 27.12.2006, p. 1.

         (4)  ĠU L 357, 31.12.2002, p. 72.

         (5)  ĠU L 252, 25.9.2010, p. 160.

         (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: 2011/602/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/220

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2009
   (2011/602/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2009, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

               —

               wara li kkunsidra l-Artikolu 276 tat-Trattat KE u l-Artikolu 319 tat-Trattat dwar il-funzjonamenttal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 168/2007 tal-15 ta’ Frar 2007 li jwaqqaf Aġenzija tal-Unjoni Ewropea għad-Drittijiet Fundamentali (3), u b’mod partikolari l-Artikolu 21 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikulari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0130/2011),

               1.

               Jagħti l-kwittanza lid-Direttur tal-Aġenzija tal-Unjoni Ewropea għad-Drittijiet Fundamentali għall-implimentazzjoni tal-baġit tal-Aġenzija għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur tal-Aġenzija tal-Unjoni Ewropea għad-Drittijiet Fundamentali, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 338, 14.12.2010, p. 10.

      (2)  ĠU L 248, 16.9.2002, p. 1.

      (3)  ĠU L 53, 22.2.2007, p. 1.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali aħħarin tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija tal-Unjoni Ewropea għad-Drittijiet Fundamentali għas-sena finanzjarja 2009, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05892/2011 — C7-0052/2011),

                  —

                  wara li kkunsidra l-Artikolu 276 tat-Trattat KE u l-Artikolu 319 tat-TFUE,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b'mod partikolari l-Artikolu 185 tiegħu,

                  —

                  wara li kkunsidra r-Regolament tal-Kunsill (KE) Nru 168/2007 tal-15 ta’ Frar 2007 li jwaqqaf Aġenzija tal-Unjoni Ewropea għad-Drittijiet Fundamentali (3), u b'mod partikolari l-Artikolu 21 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju ta’ qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b'mod partikulari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għal-Libertajiet Ċivili, il-Ġustizzja u l-Intern (A7-0130/2011),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li l-operazzjonijiet sottostanti huma legali u regolari,

                  B.

                  billi fil-5 ta’ Mejju 2010 l-Parlament ta l-kwittanza lid-Direttur tal-Aġenzija tal-Unjoni Ewropea għad-Drittijiet Fundamentali għall-implimentazzjoni tal-baġit tal-Aġenzija għas-sena finanzjarja 2008 (5), u fir-riżoluzzjoni li takkumpanja d-deċiżjoni ta’ kwittanza, inter alia:

                              —

                              inkoraġġixxa lill-Aġenzija tistabbilixxi objettivi SMART u indikaturi RACER fl-ipprogrammar tagħha ħalli ttejjeb il-valutazzjoni tal-kisbiet tagħha,

                              —

                              feraħ lill-Aġenzija għall-fatt li f'nofs l-2009 bdiet timplimenta s-softwer tal-Baġit Ibbażat fuq l-Attivitajiet li se jipprovdi indikaturi ċari dwar ir-riżorsi finanzjarji u umani allokati,

                              —

                              innota li, wara li fetaħ l-investigazzjoni tiegħu rigward l-Aġenzija fl-2008, l-Uffiċċju Ewropew ta’ Kontra l-Frodi (OLAF) għalaq l-istess investigazzjoni fl-2009 mingħajr ebda azzjoni oħra,

                  C.

                  billi l-baġit tal-Aġenzija għas-sena finanzjarja 2009 kien ta’ EUR 17 000 000, li tfisser żieda ta’ 13,3 % fuq is-sena finanzjarja 2008;

                  1.

                  Jinnota li l-kwittanza għall-implimentazzjoni tal-baġit għall-Aġenzija għandu jkun ibbażat aktar fuq il-prestazzjoni tagħha matul is-sena.

         Immaniġġjar baġitarju u finanzjarju

                  2.

                  Iħeġġeġ lill-Aġenzija ttejjeb l-ippjanar baġitarju u ta’ reklutaġġ tagħha bil-għan li tirrimedja n-nuqqas ta’ konsistenza bejn it-tbassir baġitarju tagħha u t-tbassir tagħha fir-rigward tal-persunal; jagħraf, fil-fatt, l-osservazzjoni tal-Qorti tal-Awdituri li l-Aġenzija żiedet il-baġit operattiv tagħha bi 38 %, filwaqt li ttrasferiet EUR 1 900 000 mit-Titolu I (persunal) għat-Titolu III (attivitajiet operattivi) bħala riżultat tad-dewmien fir-reklutaġġ u bil-għan li tiffinanzja l-attivitajiet operattivi li ma kinux intenzjonati fil-baġit inizjali; jieħu nota, madankollu, tal-fatturi esterni (bħalma huma l-ħatra ta’ Direttur ġdid u l-finalizzazzjoni ta’ kuntratt ta’ qafas importanti imniedi mill-Kummissjoni);

                  3.

                  Jistieden lill-Aġenzija tagħmel progress fl-iżgurar, kemm jista' jkun possibbli, ta’ evalwazzjoni realistika tal-offerti; jinnota, fil-fatt, li l-Qorti tal-Awdituri rrappurtat dwar din il-kwistjoni fir-rigward tal-għoti ta’ tliet kuntratti ta’ qafas li b'kollox jammontaw għal EUR 2 575 000; jenfasizza, b'mod partikolari, li f'dawn it-tliet każijiet l-offerti finanzjarji kienu konsiderevolment differenti minn xulxin kemm fil-prezzijiet għal kull unita u kemm fl-istimi mogħtija minn min tefa' l-offerta tal-għadd ta’ ġranet tax-xogħol meħtieġa għall-implimentazzjoni tal-istess xenarju;

                  4.

                  Jilqa' r-riżoluzzjoni tal-Aġenzija li ttejjeb l-ipprogrammar u l-monitoraġġ tal-kuntratti tagħha bil-għan li, fil-ġejjieni, tevita n-nuqqasijiet irrappurtati mill-Qorti tal-Awdituri; jistieden, għalhekk, lill-Aġenzija tgħarraf lill-awtorità tal-kwittanza bl-azzjoni li tittieħed f'dan ir-rigward;

         Verifika interna

                  5.

                  Jagħraf li mid-disa' rakkomandazzjonijiet tas-Servizzi tal-Verifika Interna (IAS), wara verifika dwar l-immaniġġjar finanzjarju, erbgħa għadhom iridu jiġu implimentati mill-Aġenzija; jinnota, b'mod partikolari, li dawn jikkonċernaw id-deċiżjonijiet ta’ finanzjament, il-ħtiġijiet ta’ informazzjoni għall-finijiet ta’ rrappurtar u ta’ monitoraġġ, il-programmi ta’ ħidma li juru r-riżorsi disponibbli kollha tal-baġit, u l-proċeduri u l-listi ta’ kontroll finanzjarji; iħeġġeġ lill-Aġenzija tieħu miżuri sabiex timplimenta dawn ir-rakkomandazzjonijiet;

                  6.

                  Jirreferi, fir-rigward tal-osservazzjonijiet l-oħra li jakkumpanjaw id-Deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tal-10 ta’ Mejju 2011 (6) dwar il-prestazzjoni, l-immaniġġjar finanzjarju u l-kontroll tal-aġenziji.

         (1)  ĠU C 338, 14.12.2010, p. 10.

         (2)  ĠU L 248, 16.9.2002, p. 1.

         (3)  ĠU L 53, 22.2.2007, p. 1.

         (4)  ĠU L 357, 31.12.2002, p. 72.

         (5)  ĠU L 252, 25.9.2010, p. 207.

         (6)  Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali).


title: 2013/600/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Aġenzija Fornitriċi tal-Euratom għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tal-Aġenzija Fornitriċi tal-Euratom għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/299

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Aġenzija Fornitriċi tal-Euratom għas-sena finanzjarja 2011
   (2013/600/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Fornitriċi tal-Euratom għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Fornitriċi tal-Euratom għas-sena finanzjarja 2011, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra d-Deċiżjoni tal-Kunsill 2008/114/KE, Euratom tat-12 ta’ Frar 2008 li tistabbilixxi l-Istatuti tal-Aġenzija Fornitriċi tal-Euratom (4), u b’mod partikolari l-Artikolu 8 tagħha,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0104/2013),

               1.

               Jagħti l-kwittanza lid-Direttur Ġenerali tal-Aġenzija Fornitriċi tal-Euratom għall-implimentazzjoni tal-baġit tal-Aġenzija għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hi parti integrali minnha, lid-Direttur Ġenerali tal-Aġenzija Fornitriċi tal-Euratom, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 171.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 41, 15.2.2008, p. 15.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni tiegħu dwar il-kwittanza għall-implimentazzjoni tal-baġit tal-Aġenzija Fornitriċi tal-Euratom għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Fornitriċi tal-Euratom għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Fornitriċi tal-Euratom għas-sena finanzjarja 2011, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra d-Deċiżjoni tal-Kunsill 2008/114/KE, Euratom tat-12 ta’ Frar 2008 li tistabbilixxi l-Istatuti tal-Aġenzija Fornitriċi tal-Euratom (4), u b’mod partikolari l-Artikolu 8 tagħha,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0104/2013),

                  A.

                  billi l-Aġenzija Fornitriċi tal-Euratom (“l-Aġenzija”) ġiet stabbilita fil-Lussemburgu fl-1958; billi d-Deċiżjoni 2008/114/KE stabbiliet statuti ġodda għall-Aġenzija u għaldaqstant saret aġenzija Ewropea,

                  B.

                  billi l-Qorti Ewropea tal-Awdituri stqarret li kisbet assigurazzjonijiet raġonevoli li l-kontijiet annwali tal-Aġenzija għas-sena finanzjarja 2011 huma affidabbli, u li t-tranżazzjonijiet sottostanti huma legali u regolari,

                  1.

                  Jinnota li fl-2011, l-Aġenzija ma rċeviet l-ebda sussidju biex tkopri l-operazzjonijiet tagħha u li l-Kummissjoni għamlet tajjeb għall-ispejjeż kollha mġarrba mill-Aġenzija għall-implimentazzjoni tal-baġit tagħha għall-2011; jinnota li din is-sitwazzjoni ilha għaddejja sa mill-ħolqien tal-Aġenzija fl-2008;

                  2.

                  Jinnota li fin-nuqqas ta’ baġit awtonomu, l-Aġenzija ġiet integrata de facto fil-Kummissjoni fl-2011 u li din is-sitwazzjoni ma tikkonformax mal-Istatuti tagħha;

                  3.

                  Jinnota madankollu li fl-2011, il-Kummissjoni adottat il-proposta li tistabbilixxi mill-ġdid linja baġitarja speċifika (jiġifieri l-linja baġitarja 32 01 06) għall-Aġenzija u b’riżultat ta’ dan, ingħatat sussidju ta’ EUR 98 000 mill-Kummissjoni fl-2012, b’baġit totali ta’ EUR 104 000 (inkluż dħul finanzjarju) fl-2012; iqis li dan kollu huwa kisba kbira fl-indirizzar tat-tħassib attwali;

                  4.

                  Jirreferi, fir-rigward tal-osservazzjonijiet l-oħra li jakkumpanjaw id-deċiżjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 171.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 41, 15.2.2008, p. 15.

         (5)  ĠU L 357, 31.12.2002, p. 72.

         (6)  Testi adottati, P7_TA(2013)0134 (Ara paġna 374 ta’ dan il-Ġurnal Uffiċjali).


title: 2013/578/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Istitut Ewropew għall-Ugwaljanza bejn is-Sessi għas-sena finanzjarja 2011#Riżoluzzjoni tal-Parlament Ewropew tas- 17 ta’ April 2013 li tinkludi l-kummenti li huma parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Istitut Ewropew għall-Ugwaljanza bejn is-Sessi għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/235

         DEĊIŻJONI TAL-PARLAMENT EWROPEW
   tas-17 ta’ April 2013
   dwar il-kwittanza għall-implimentazzjoni tal-baġit tal-Istitut Ewropew għall-Ugwaljanza bejn is-Sessi għas-sena finanzjarja 2011
   (2013/578/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Istitut Ewropew għall-Ugwaljanza bejn is-Sessi għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Istitut Ewropew għall-Ugwaljanza bejn is-Sessi għas-sena finanzjarja 2011, flimkien mat-tweġibiet tal-Istitut (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7-0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkonsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 rigward ir-Regolament Finanzjarju applikabbli għall-budget ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament tal-Parlament Ewropew u tal-Kunsill (UE, Euratom) Nru 966/2012 tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 1922/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi Istitut Ewropew għall-Ugwaljanza bejn is-Sessi (4), u b’mod partikolari l-Artikolu 14 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi (A7-0081/2013),

               1.

               Jagħti l-kwittanza lid-Direttur tal-Istitut Ewropew għall-Ugwaljanza bejn is-Sessi għall-implimentazzjoni tal-baġit tal-Istitut għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni ta’ hawn taħt;

               3.

               Jagħti istruzzjonijiet lill-President tiegħu biex jgħaddi din id-Deciżjoni, kif ukoll ir-riżoluzzjoni li hi parti integrali minnha, lid-Direttur tal-Istitut Ewropew għall-Ugwaljanza bejn is-Sessi, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata fil-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 98.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 403, 30.12.2006, p. 9.

      (5)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tas-17 ta’ April 2013
      li tinkludi l-kummenti li huma parti integrali mid-Deċiżjoni tiegħu dwar il-kwittanza għall-implimentazzjoni tal-baġit tal-Istitut Ewropew għall-Ugwaljanza bejn is-Sessi għas-sena finanzjarja 2011
      IL-PARLAMENT EWROPEW

                  —

                  wara li kkunsidra l-kontijiet annwali definittivi tal-Istitut Ewropew għall-Ugwaljanza bejn is-Sessi għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Istitut Ewropew talgħall-Ugwaljanza bejn is-Sessi għas-sena finanzjarja 2011, flimkien mat-tweġibiet tal-Istitut (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 – C7-0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 1922/2006 tal-Parlament Ewropew u tal-Kunsill tal-20 ta’ Diċembru 2006 li jistabbilixxi Istitut Ewropew għall-Ugwaljanza bejn is-Sessi (4), u b’mod partikolari l-Artikolu 14 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għad-Drittijiet tan-Nisa u l-Ugwaljanza bejn is-Sessi (A7-0081/2013),

                  A.

                  billi l-Istitut Ewropew għall-Ugwaljanza bejn is-Sessi (“l-Istitut”) kien stabbilit fuq il-bażi tar-Regolament (KE) Nru 1922/2006 u kiseb l-indipendenza tiegħu fil-15 ta’ Ġunju 2010,

                  B.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Istitut għas-sena finanzjarja 2011 huma affidabbli, u li t-tranżazzjonijiet sottostanti huma legali u regolari,

                  C.

                  billi l-2011 kienet l-ewwel sena operattiva kompluta għall-Istitut minn mindu kiseb l-indipendenza finanzjarja u amministrattiva tiegħu f’Ġunju 2010,

                  D.

                  billi l-istruttura tal-Istitut hija bbażata fuq mandat u kompiti definiti fir-regolament bażiku li jistabbilixxi l-Aġenzija u fuq l-objettivi approvati mill-Bord ta’ Amministrazzjoni tal-Istitut fil-Programm ta’ Ħidma ta’ Nofs it-Term tal-2010-2012 u fil-Programm ta’ Ħidma Annwali,

                  E.

                  billi l-baġit globali tal-Istitut għas-sena finanzjarja 2011 kien ta’ EUR 7 530 000, meta mqabbel ma’ baġit globali ta’ EUR 5 678 123,09 għas-sena finanzjarja 2010, li juri żieda ta’ 32,6 %; billi l-baġit tal-Istitut hu ffinanzjat għal kollox mill-kontribut tal-Unjoni,

                  F.

                  billi fl-aħħar tal-2011, l-Istitut irreġistra riżultat pożittiv ta’ EUR 1 156 400,29 (6) fil-baġit, wara li jitnaqqsu d-differenzi fir-rati tal-kambju ekwivalenti għal EUR 2 650,64, li mbagħad ġew irreġistrati fil-kontijiet bħala passiv lejn il-Kummissjoni,

         Ġestjoni baġitarja u finanzjarja

                  1.

                  Ifakkar li l-Istitut ingħata awtonomija amministrattiva u finanzjarja fil-15 ta’ Ġunju 2010; jinnota li bħala riżultat ta’ dan, il-proċeduri tal-akkwisti kollha tal-2010 tnedew prinċipalment fl-aħħar kwart tal-2010;

                  2.

                  Jinnota li l-implimentazzjoni tal-baġit hija ppreparata fuq il-bażi ta’ kontabilità immodifikata fuq il-ħlasijiet, li jfisser li approprjazzjonijiet ta’ pagament riportati huma rreġistrati flimkien mal-pagamenti magħmula u mad-dħul;

                  3.

                  Jieħu nota mill-kontijiet annwali li l-eżekuzzjoni tal-pagamenti matul l-2011 kienet aktar effettiva milli fl-2010, u dan juri titjib konsiderevoli taħt it-Titoli kollha; jistabbilixxi mill-kontijiet annwali li l-Istitut irreġistra proporzjon ta’ implimentazzjoni tal-baġit ta’ 44,19 % għall-pagamenti u ta’ 88,54 % għall-impenji fl-aħħar tal-2011;

                  4.

                  Jirrikonoxxi mill-kontijiet annwali (7) li l-proporzjon tal-pagament taħt it-Titolu I “Nefqa għal Persunal” żdied għal 88,49 % fl-2011, meta mqabbel ma’ 49,19 % fl-2010; jistieden lill-Istitut jinforma lill-awtorità tal-kwittanza dwar aktar azzjonijiet meħuda biex itejbu l-proporzjon;

                  5.

                  Jieħu nota mill-kontijiet annwali li l-pagamenti li saru taħt it-Titolu II “Nefqa Amministrattiva” żdiedu għal 34,71 % fl-2011, meta mqabbla ma’ 28,99 % fl-2010; jistieden lill-Istitut jinforma lill-awtorità tal-kwittanza dwar l-azzjonijiet meħuda biex itejbu l-proporzjonijiet peress li l-proporzjonijiet baxxi ta’ eżekuzzjoni juru diffikultajiet fl-ippjanar u l-implimentazzjoni tal-baġit;

                  6.

                  Josserva mill-kontijiet annwali l-proporzjon baxx ħafna ta’ eżekuzzjoni ta’ 18,36 %, għall-pagamenti taħt it-Titolu III “Nefqa Operazzjonali”; jinnota li dan huwa riżultat ta’ numru sinifikanti ta’ akkwisti mnedija lejn tmiem l-2010 wara li l-Istitut kien sar amministrattivament awtonomu minn Ġunju ta’ dik is-sena; jistieden lill-Istitut jinforma lill-awtorità tal-kwittanza dwar l-azzjonijiet meħuda minn dakinhar ‘l hawn biex itejbu l-proporzjonijiet peress li l-proporzjonijiet baxxi ta’ eżekuzzjoni juru diffikultajiet fl-ippjanar u l-implimentazzjoni tal-baġit;

                  7.

                  Jinnota mill-kontijiet annwali li EUR 3 339 551,93 tal-approprjazzjonijiet ta’ impenn kkuntrattati sa tmiem l-2011 iżda li kienu għadhom ma tħallsux ġew riportati għall-2012, u dan jirrappreżenta 50 % tal-impenji kollha; jinnota, barra minn hekk, li l-ammont totali ta’ approprjazzjonijiet li ġew riportati u li kienu mħassra (jiġifieri ġew riportati mill-2010 u ma tħallsux fl-2011) jirrappreżenta EUR 295 741,61 peress li din kienet l-ewwel sena sħiħa ta’ operat li fiha għall-ewwel darba l-persunal wettaq tipi differenti ta’ proċeduri ta’ akkwist, beda miżuri inkluża talba tardiva għal avveniment tal-Presidenza, u azzjonijiet oħra, fit-tieni parti tas-sena; jistieden lill-Istitut jinforma lill-awtorità tal-kwittanza dwar l-azzjonijiet meħuda li fil-futur jiżguraw rata ta’ implimentazzjoni tal-baġit sodisfaċenti;

                  8.

                  Jirrikonoxxi mill-kontijiet annwali li fl-aħħar tal-2010, l-Istitut ma pproċediex bl-eżerċizzju ta’ diżimpenn neċessarju u li saru r-riporti awtomatiċi kollha;

         Kontabilità

                  9.

                  Jistabbilixxi li fl-2010 l-Istitut iddefinixxa r-responsabilitajiet tal-atturi finanzjarji rigward il-membri tal-persunal u żviluppa ċirkwiti finanzjarji għall-impenji; jinnota, barra minn hekk, li l-Istitut innomina l-atturi finanzjarji kollha u ddefinixxa r-rwoli u r-responsabbiltajiet tagħhom sa tmiem l-2010;

                  10.

                  Jirrikonoxxi li l-Istitut irċieva tliet trasferimenti finanzjari mill-Kummissjoni għal ammont totali ta’ EUR 7 530 000 (EUR 3 390 000 fl-ewwel trasferiment, EUR 2 070 000 fit-tieni trasferiment u EUR 2 070 000 fit-tielet trasferiment);

         Akkwist pubbliku

                  11.

                  Jieħu nota mir-Rapport Annwali li fl-2011, l-Istitut irreġistra sitt eċċezzjonijiet għat-transazzjonijiet finanzjarji li kienu diskussi mal-maniġment, mal-kapijiet tat-timijiet u mal-persunal relevanti biex fil-futur jiġu evitati l-iżbalji; jistieden lill-Istitut jinforma lill-awtorità tal-kwittanza dwar l-azzjonijiet meħuda biex jindirizzaw din id-defiċjenza;

                  12.

                  Josserva li fl-2011, 123 proċedura ta’ akkwisti fl-Operazzjoni u l-Amministrazzjoni kienu finalizzati u li l-akkwist globali rrappreżenta madwar 50 % tal-baġit globali tal-Istitut; josserva wkoll li l-attivitajiet ta’ akkwist tal-2011 ġew riportati skont il-Programm ta’ Ħidma tal-2011;

         Riżorsi umani

                  13.

                  Jieħu nota mill-kontijiet annwali li fl-2011, l-Istitut ikkonkluda r-reklutaġġ ta’ tliet aġenti temporanji u ta’ tliet aġenti b’kuntratt (filwaqt li fl-2010, l-Istitut irrekluta 23 aġent temporanju) u laħaq 94 % tal-okkupanza tat-tabella tal-persunal tiegħu, meta mqabbel ma’ 92,3 % fl-2010; jilqa’ t-titjib fir-rata ta’ okkupazzjoni tal-pjan ta’ stabbiliment tal-Istitut, li se jikkontribwixxi għall-funzjonament effikaċi tiegħu;

                  14.

                  Jirrikonoxxi mill-IAS li sensiela ta’ politiki, strateġiji, proċeduri u linji gwida jappoġġjaw l-implimentazzjoni tad-dispożizzjonijiet tar-Regolament tal-Persunal fl-Istitut; jinnota li ċerti punti għadhom qegħdin jiġu żviluppati u għandhom ikunu lesti fi stadju aktar tard, b’mod partikolari bl-adozzjoni ta’ għodod tal-IT għall-ġestjoni tar-riżorsi umani (speċjalment għal kwistjonijiet bħall-preparazzjoni ta’ deskrizzjonijiet tax-xogħol, il-ħolqien ta’ objettivi personali u l-formolazzjoni ta’ pjanijiet individwali ta’ taħriġ); jistieden lill-Istitut jinforma lill-awtorità tal-kwittanza dwar l-azzjonijiet meħuda biex jindirizzaw il-kwistjonijiet imsemmija hawn fuq;

         Prestazzjoni

                  15.

                  Jilqa’ t-tieni rapport ta’ valuzzjoni ex-ante tal-Istitut tat-8 ta’ Settembru 2011, li ffoka fuq l-objettivi u l-operazzjonijiet speċifiċi tal-Istitut u li għandu l-objettiv li jagħti gwida lill-ġestjoni tal-Istitut fil-finalizzazzjoni tal-objettivi u l-attivitajiet; jiġbed l-attenzjoni għall-fatt li, fi żmien ta’ kriżi ekonomika u ta’ awsterità, huwa vitali li l-Istitut joffri l-aqwa valur għall-flus mingħajr ma jipperikola t-twettiq b’suċċess tal-mandat importanti tiegħu;

                  16.

                  Jilqa’ t-twaqqif taċ-Ċentru tar-Riżorsi u d-Dokumentazzjoni tal-Istitut bħala sors uniku Ewropew ta’ tagħrif istituzzjonali u metodoloġiku dwar l-ugwaljanza bejn is-sessi;

                  17.

                  Jenfasizza li l-objettivi u l-kompiti tal-Istitut jirrikjedu li jkun hemm entità separata u ddedikata, fil-qafas istituzzjonali;

         Is-sit

                  18.

                  Jinnota mir-Rapport Annwali li fl-1 ta’ Marzu 2010, il-persunal tal-Istitut kien rilokat mill-post temporanju tiegħu fi Brussell għall-post permanenti tiegħu f’Vilnjus, il-Litwanja;

                  19.

                  Jirrikonoxxi mir-Rapport Annwali li l-Gvern tar-Repubblika tal-Litwanja ggarantixxa l-ħlas tal-kera tal-uffiċju tal-Istitut għal perijodu ta’ sentejn sal-15 ta’ Diċembru 2011;

                  20.

                  Jilqa’ l-inizjattiva unika, b’koordinament mar-rappreżentanzi l-oħrajn tal-istituzzjonijiet tal-Unjoni f’Vilnjus (ir-Rappreżentanza tal-Kummissjoni u l-Uffiċju tal-Informazzjoni tal-Parlament Ewropew), għall-identifikazzjoni u l-għażla ta’ bini komuni; jinnota li “Dar l-UE” istitwita dan l-aħħar irriżultat meħtieġa u għandha twassal għal sinerġiji u żżid il-viżibilità tal-Unjoni, l-iffrankar tal-ispejjeż u l-kondiviżjoni;

         L-awditu intern

                  21.

                  Jilqa’ l-ewwel attivitjiet ta’ awditjar li saru fl-2011 fl-Istitut mis-Servizz tal-Awditjar Intern (IAS); jinnota mir-rapport tal-IAS (8) li mir-rapporti tiegħu tal-31 ta’ Diċembru 2011 la joħorġu rakkomandazzjonijiet attwali “kritiċi” u lanqas “importanti ħafna”;

                  22.

                  Jinnota li l-IAS għamel reviżjoni limitata tal-implimentazzjoni tal-Istandards Interni ta’ Kontroll fl-Istitut f’Diċembru 2011; jinnota li l-Istitut aċċetta r-rakkomandazzjoni li jiffinalizza l-proċedura għall-implimentazzjoni tal-Istandards Interni ta’ Kontroll u l-maniġment adotatta pjan ta’ azzjoni biex ikun implimentat fl-2012; jistieden lill-Istitut jinforma lill-awtorità tal-kwittanza dwar l-azzjonijiet meħuda fir-rigward tar-rakkomandazzjonijiet;

                  23.

                  Jirrikonoxxi li l-Analiżi tar-Riskju tal-IAS identifikat ċerti proċessi (9) li ma setgħux jiġu kkunsidrati fil-pjan tal-awditjar tal-IAS, peress li l-kontrolli ġew ivvalutati bħala assenti jew insuffiċjenti;

                  24.

                  Jinnota, mill-osservazzjonijiet tal-Qorti tal-Awdituri, li l-Istitut jeħtieġ li jtejjeb id-dokumentazzjoni tat-teħid ta’ inventarju fiżiku għal attivi fissi u tal-istima ta’ spejjeż dovuti;

                  25.

                  Jirreferi, fir-rigward tal-kummenti l-oħra li jakkumpanjaw id-Deċizjoni tiegħu dwar il-kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (10) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 98.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 403, 30.12.2006, p. 9.

         (5)  ĠU L 357, 31.12.2002, p. 72.

         (6)  Kontijiet Annwali 2011, p. 22.

         (7)  Kontijiet Annwali 2011, p. 34.

         (8)  Rapport Annwali tal-Verifika għall-2011, p. 6.

         (9)  Rapport Annwali tal-Verifika għall-2011, p. 4.

         (10)  Testi adottati, P7_TA(2013)0134 (Ara paġna 374 ta' dan il-Ġurnal Uffiċjali).


title: 2011/610/UE: Deċiżjoni tal-Parlament Ewropew tal- 10 ta’ Mejju 2011 dwar il-kwittanza rigward l-implimentazzjoni tal-Impriża Konġunta ARTEMIS għas-sena finanzjarja 2009#Riżoluzzjoni tal-Parlament Ewropew tal- 10 ta’ Mejju 2011 li tinkludi kummenti li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Impriża Konġunta ARTEMIS għas-sena finanzjarja 2009

text:
               27.9.2011

               MT

               Il-Ġurnal Uffiċjali tal-Unjoni Ewropea

               L 250/242

         DEĊIŻJONI TAL-PARLAMENT EWROPEW
   tal-10 ta’ Mejju 2011
   dwar il-kwittanza rigward l-implimentazzjoni tal-Impriża Konġunta ARTEMIS għas-sena finanzjarja 2009
   (2011/610/UE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Impriża Konġunta ARTEMIS għas-sena finanzjarja 2009,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ARTEMIS għas-sena finanzjarja li ntemmet fil-31 ta’ Diċembru 2009, flimkien mat-tweġibiet tal-Impriża Konġunta (1),

               —

               wara li kkunsidra r-rakkomandazzjoni tal-Kunsill tal-15 ta’ Frar 2011 (05894/2011 — C7-0051/2011),

               —

               wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikulari l-Artikolu 185 tiegħu,

               —

               wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar it-twaqqif tal-“Impriża Konġunta ARTEMIS” għall-implimentazzjoni ta’ Inizjattiva Teknoloġika Konġunta f’Sistemi tal-Kompjuter (3), u b’mod partikolari l-Artikolu 11(4) tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikulari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit (A7-0126/2011),

               1.

               Jagħti l-kwittanza lid-Direttur Eżekuttiv tal-Impriża Konġunta ARTEMIS għall-implimentazzjoni tal-baġit tal-Impriża Konġunta għas-sena finanzjarja 2009;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu sabiex jgħaddi din id-Deċiżjoni, kif ukoll ir-riżoluzzjoni li hi parti integrali minnha, lid-direttur tal-Impriża Konġunta ARTEMIS, lill-Kunsill, lill-Kummissjoni u lill-Qorti tal-Awdituri, u biex jiżgura li tiġi ppubblikata f’Il-Ġurnal Uffiċjali tal-Unjoni Ewropea (serje L).

            Il-President

         Jerzy BUZEK

            Is-Segretarju Ġenerali

         Klaus WELLE

      (1)  ĠU C 342, 16.12.2010, p. 1.

      (2)  ĠU L 248, 16.9.2002, p. 1.

      (3)  ĠU L 30, 4.2.2008, p. 52.

      (4)  ĠU L 357, 31.12.2002, p. 72.

      RIŻOLUZZJONI TAL-PARLAMENT EWROPEW
      tal-10 ta’ Mejju 2011
      li tinkludi kummenti li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Impriża Konġunta ARTEMIS għas-sena finanzjarja 2009
      IL-PARLAMENT EWROPEW,

                  —

                  wara li kkunsidra l-kontijiet annwali finali tal-Impriża Konġunta ARTEMIS għas-sena finanzjarja 2009,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Impriża Konġunta ARTEMIS għas-sena finanzjarja li ntemmet fil-31 ta’ Diċembru 2009, flimkien mat-tweġibiet tal-Impriża Konġunta (1),

                  —

                  wara li kkunsidra r-rakkomandazzjoni tal-Kunsill tal-15 ta’ Frar 2011 (05894/2011 — C7-0051/2011),

                  —

                  wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikulari l-Artikolu 185 tiegħu,

                  —

                  wara li kkunsidra r-Regolament tal-Kunsill (KE) Nru 74/2008 tal-20 ta’ Diċembru 2007 dwar it-twaqqif tal-“Impriża Konġunta ARTEMIS” għall-implimentazzjoni ta’ Inizjattiva Teknoloġika Konġunta f’Sistemi tal-Kompjuter (3), u b’mod partikolari l-Artikolu 11(4) tiegħu,

                  —

                  wara li kkunsidra r-Regoli Finanzjarji tal-Impriża Konġunta ARTEMIS adottati permezz ta’ Deċiżjoni tal-Bord ta’ Tmexxija tagħha fit-18 ta’ Diċembru 2008,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej (4), u b’mod partikulari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Proċedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit (A7-0126/2011),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li l-operazzjonijiet li jaqgħu taħthom huma legali u regolari,

                  B.

                  billi l-Impriża Konġunta ARTEMIS twaqqfet f’Diċembru 2007 biex tiddefinixxi u timplimenta “Aġenda ta’ Riċerka” għall-iżvilupp ta’ teknoloġiji ewlenin għas-sistemi integrati tal-kompjuter f’oqsma ta’ applikazzjoni varji sabiex issaħħaħ il-kompetittività u s-sostenibbilità Ewropea, u tippermetti l-ħolqien ta’ swieq ġodda u applikazzjonijiet soċjetali,

                  C.

                  billi l-Impriża Konġunta tinsab f’fażi ta’ tnedija u kienet għadha ma stabbilietx bis-sħiħ il-kontrolli interni u s-sistemi għar-rappurtar finanzjarju tagħha sa tmiem l-2009,

         L-implimentazzjoni tal-baġit

                  1.

                  Jinnota li l-baġit finali tal-Impriża Konġunta għall-2009 kien jinkludi EUR 46 000 000 f’approprjazzjonijiet għall-impenji u EUR 8 000 000 f’approprjazzjonijiet għall-ħlasijiet; jirrikonoxxi wkoll li r-rati ta’ utilizzazzjoni tal-approprijazzjonijiet għall-impenji u għall-ħlasijiet kienu 81 % u 20 % rispettivament;

                  2.

                  Jirrikonoxxi li l-Impriża Konġunta tinsab f’fażi ta’ tnedija u għalhekk jifhem ir-rata ta’ utilizzazzjoni relattivament baxxa għall-approprjazzjonijiet għall-ħlasijiet;

         Kontribuzzjoni tal-membri

                  3.

                  Jistieden lill-Impriża Konġunta tarmonizza l-preżentazzjoni tal-kontribuzzjonijiet tal-membri fil-kontijiet skont il-gwida tal-Kummissjoni;

                  4.

                  Jistieden lill-Impriża Konġunta tkompli tiżviluppa d-dispożizzjonijiet dwar is-sħubija u l-kofinanzjament u, b’mod partikolari, dwar:

                              —

                              l-arraġamenti għall-adeżjoni ta’ membri ġodda,

                              —

                              il-kontribuzzjonijiet in natura mill-membri,

                              —

                              it-termini u l-kundizzjonijiet li skonthom l-Impriża Konġunta tista’ tivverifika l-kontribuzzjonijiet tal-membri,

                              —

                              il-kundizzjonijiet li skonthom il-Bord ta’ Tmexxija jista’ japprova kofinanzjament;

         Sistemi ta’ kontroll intern

                  5.

                  Iħeġġeġ lill-Impriża Konġunta tikkompleta l-implimentazzjoni tal-kontrolli interni u s-sistema ta’ informazzjoni finanzjarja tagħha; jitlob b’mod speċifiku lill-Impriża Konġunta biex:

                              —

                              ittejjeb id-dokumentazzjoni tal-attivitajiet u l-proċessi tal-IT u l-elenkar tar-riskji tal-IT,

                              —

                              tiżviluppa pjan għall-kontinwità tal-operat,

                              —

                              tiżviluppa politika ta’ protezzjoni tad-data;

                  6.

                  Jistieden lill-Impriża Konġunta tinkludi fir-Regoli Finanzjarji tagħha riferenza speċifika għas-setgħat tas-Servizz ta’ Verifika Interna (IAS) bħala l-Awditur Intern tagħha, abbażi tad-dispożizzjoni stipulata fir-Regolament Finanzjarju ta’ qafas għall-korpi tal-Komunità;

                  7.

                  Jikkunsidra, b’mod partikolari, li r-rwol tal-IAS bħala Awditur Intern għandu jkun li tagħti parir lill-Impriża Konġunta dwar kif għandha tittratta r-riskji, billi toħroġ opinjonijiet indipendenti dwar il-kwalità tas-sistemi ta’ amministrazzjoni u ta’ kontroll u billi toħroġ rakkomandazzjonijiet għat-titjib tal-kundizzjonijiet tal-implimentazzjoni tal-operazzjonijiet u għall-promozzjoni ta’ amministrazzjoni finanzjarja soda; jikkunsidra li huwa essenzjali wkoll li l-Impriża Konġunta tippreżenta lill-awtorità li tagħti l-kwittanza rapport imħejji mid-Direttur Eżekuttiv tagħha li jissintetizza l-għadd u t-tip ta’ verifiki interni magħmula mill-Awditur Intern, ir-rakkommandazzjonijiet li jkunu saru u l-azzjonijiet meħuda rigward dawn ir-rakkommandazzjonijiet;

                  8.

                  Huwa tal-fehma li, minħabba d-daqs tal-baġit tagħha u l-komplessità tal-kompiti tagħha, l-Impriża Konġunta għandha tikkunsidra li tistabbilixxi kumitat ta’ verifika li jirrapporta direttament lill-Bord ta’ Tmexxija;

         Nuqqas ta’ ftehim ospitanti

                  9.

                  Iħeġġeġ lill-Impriża Konġunta biex tikkonkludi malajr ftehim ospitanti mal-Belġju rigward akkomodazzjoni għall-uffiċċju, privileġġi u immunitajiet u appoġġ ieħor li għandhom jiġu pprovduti mill-Belġju lill-Impriża Konġunta kif stipulat skont l-Artikolu 17 tar-Regolament (KE) Nru 74/2008.

         (1)  ĠU C 342, 16.12.2010, p. 1.

         (2)  ĠU L 248, 16.9.2002, p. 1.

         (3)  ĠU L 30, 4.2.2008, p. 52.

         (4)  ĠU L 357, 31.12.2002, p. 72.